
PËR DISA SHTESA E NDRYSHIME NË VENDIMIN E KËSHILLIT TË MINISTRAVE NR.192, DATË 20.3.1998 “PËR KRITERET E VLERËSIMIT TË PRONËS SHTETËRORE, QË PRIVATIZOHET DHE PROCEDURAT E SHITJES”


Në mbështetje të nenit 100 të Kushtetutës dhe të ligjit nr.7512, datë 10.8.1991 “Për sanksionimin dhe mbrojtjen e pronës private, të nismës së lirë, të veprimtarive private, të pavarura dhe privatizimit”, me propozimin e Ministrisë së Ekonomisë Publike dhe Privatizimit 

KËSHILLI I MINISTRAVE

V E N D O S I:

Në vendimin e Këshillit të Ministrave nr.192, datë 20.3.1998 bëhen këto shtesa dhe ndryshime:
1.Në kapitullin I, pika 1, paragrafi i katërt, në fund të fjalëve “të manualit 1986-1990”, të shtohen fjalët “duke zbritur amortizimin përkatës” dhe, në paragrafin e pestë, fjalia e fundit, pas fjalëve “Mbi këtë vlerë” të shtohen fjalët “pasi zbritet amortizimi përkatës”.
2.Kapitulli I, pika 4, ndryshohet si vijon:
“Për mjetet dhe makineritë e transportit tokësor e detar, të blera para korrikut të vitit 1992, vlera aktuale minimale përcaktohet në bazë të vlerës kontabël të mbetur dhe koeficentit të indeksit, pa zbatuar koeficientin e vendndodhjes. Për mjetet dhe makineritë e transportit, vlerësimi me ekspertë të bëhet njëlloj si për rastet e parashikuara në pikën 3 të këtij vendimi për makineritë dhe pajisjet. Për mjetet dhe makineritë e transportit, tokësor dhe detar, të blera pas korrikut të 1992-shit e në vazhdim, VAM-i të llogaritet duke zbritur nga çmimi i blerjes shumën e amortizimit për vitet e përdorimit pas blerjes, pa zbatuar koeficientin e indeksit dhe të vendndodhjes. Për rastet e dëmtimeve të çdo lloji, VAM-it të përcaktuar si më lart, i zbritet vlera e pajisjeve, e pjesëve apo e nyjeve që cenojnë funksionimin ose vlera e dëmtimeve që duhen ndrequr. Vlera e dëmtimeve vërtetohet me aktin përkatës nga dy a më shumë ekspertë vlerësues. VAM-i i përcaktuar në këtë mënyrë, miratohet nga ekspertët vlerësues dhe komisioni i vlerësimit.”
3. Në kapitullin I, në fund të pikës 5 hiqen fjalët “duke zbatuar dhe indeksin mujor”.
4. Në kapitullin III, pika 2, pas paragrafit të parë të shtohet një paragraf, me këtë përmbajtje:
“Për objektet e shërbimit stomatologjik dhe farmaceutik, punonjësit që kanë privatizuar mjetet e punës së këtyre objekteve kanë të drejtën e parablerjes, sipas çmimit të përcaktuar në ankand, nëse këto objekte dhe trualli nën objekt nuk kanë pronarë.”
Ky vendim hyn në fuqi menjëherë.

